**LUKAS GRAHAM – THE RECORDING EXPERIENCE**

**I påsken 2024 overtager Lukas Graham hele Musikkens Hus, VEGA, på Vesterbro i København for at indspille sange til sit kommende album - og publikum er inviteret med. Ved flere unikke koncerter får danskerne en ganske særlig mulighed for at komme med helt ind i maskinrummet og mærke magien bag sangene, vi ender med at synge med på og elske, når spillestedet forvandles til lydstudie. Så tag med, når Lukas Graham slår dørene op til VEGA for koncertoplevelser ud over det sædvanlige.**

Det var her, det hele begyndte, da et purungt band fra Christiania med blot et par sange på gaden plantede den første af, hvad der skulle blive utallige milepæle i dansk musikhistorie og trådte ind på scenen i et fuldstændig udsolgt Store VEGA.

Den 6-stjernede oplevelse med Lukas Graham blev til endnu flere mindeværdige aftener i Vilhelm Lauritzens smukke hus. I påsken 2024 får vi endnu flere uforglemmelige aftener i selskab med den danske verdensstjerne, når Graham & co. flytter ind i VEGA og forvandler huset til et spillevende musikstudie.

*”Der var engang, hvor drømmen var at spille i et udsolgt Store VEGA – en drøm, der blev til virkelighed, og huset på Vesterbro er i min optik stadig et af de mest legendariske venues at træde ind på som dansk musiker,”* fortæller Lukas Graham og fortsætter: *”Med tanke på det fantastiske rum Store VEGA er, fik jeg en i idé om at invitere publikum med helt ind i skabelsen af, hvordan et album bliver til og samles som værk. Det kan af gode årsager ikke lade sig gøre i mit eget studie, men når dørene åbnes til VEGA, føles det jo næsten som at vende hjem.* *Spillestedet giver os de bedste rammer for at tegne og fortælle og give et ægte indblik i den kreative proces, der finder sted i slutspurten af et album. Og så skal vi selvfølgelig også synge nogle af dem, vi kender sammen.”*

At Lukas Graham overtager hele VEGA og omdanner alle sale, trapper, gange og rum til studieopsætninger og øvelokaler er en spektakulær historie i sig selv. Men at publikum inviteres med indenfor, gør denne totaloplevelse endnu større.

På scenen i Store VEGA vil Lukas Graham præsentere helt ny musik, mens hver aften vil være unik i form af små film, der vises på storskærm. Disse film vil være sammensat af optagelser fra dagen, der er gået rundt om i huset. Sangskitser og melodier vil blive prøvet af og spillet for første gang, og når Graham & co. dykker ned i indspilningerne, teksterne og de kreative tanker bag, bydes der op til snak og samtale mellem kunstner og publikum. Og mon ikke den sitrende energi for alvor opstår og stilheden sænker sig over VEGA, når Lukas Graham i sin vokalboks midt på scenen trykker på optag-knappen foran alle os, der er til stede?

*"Lukas Graham – The Recording Experience er nyskabende og det mest omfattende og ambitiøse projekt bundet op på én enkelt kunstner i vores 27 år lange historie. Det er ingen tvivl om, at dette er en milepæl for VEGA. At give vores publikum en så unik oplevelse er noget, vi er meget stolte af at kunne være en del af. Ambitionen er at vise huset frem fra helt nye sider, og Lukas’ ønske om at udfordre det klassiske koncertformat passer perfekt til VEGAs unikke atmosfære. Vi er slet ikke i tvivl om, at der bliver tale om aftener, hvor musik og venue forenes i en uforglemmelig symbiose,"*udtaler Lene Vive Christiansen, program- og udviklingschef i VEGA.

*Lukas Graham – The Recording Experience* bliver med andre ord en unik totaloplevelse, fest og koncert ud over det sædvanlige i selskab med et af de absolut største og mest elskede navne i dansk musik.